
4π müográfia

A kozmikus sugárzás keltette másodlagos részecskék Föld felszínét elérő komponensét elsősorban müonok alkotják. Ezek a nagy áthatolóképességű részecskék kiterjedt objektumok roncsolásmentes leképezését teszik lehetővé hozamuk mérése által. Ezen méréstechnika neve müográfia. A HUN-REN Wigner FK Innovatív detektorfejlesztő "Lendület" kutatócsoportja költséghatékony és alkalmazás orientált detektorokat fejleszt müográfiai célokra.
2022-ben Japánban müográfiai módszerekkel sikeresen figyeltek meg tájfunok okozta légköri sűrűségváltozásokat, azonban a tájfunok belső szerkezetét és dinamikáját még nem tárták fel az alkalmazott berendezés korlátai miatt. Ez adott motivációt egy nagy térszögben látó müondetektor fejlesztésére, amiben én is részt veszek. Dolgozatomban a detektor fejlesztésével végzett munkámat és az új detektor mérési eredményeit foglalom össze.
Bemutatom a detektor újszerű geometriáját és a detektor működését. Bemutatom a szoftvert amelyet a berendezés adatainak rekonstrukciójára és elemzésére fejlesztettem: kitérek a részecskepályák rekonstrukciójára, a detektor hatásfokának meghatározására és egyéb mérést befolyásoló tényezők figyelembevételére. Továbbá bemutatom a detektorral végzett mérések eredményeit.
A nagy látószögű megfigyelések által lehetőség nyílt a müonfluxusban megfigyelhető irányfüggő inhomogenitások és a légköri nyomás kapcsolatának feltárása. A mérési eredményeket ismertetve bemutatom milyen százalékos nagyságrendű változások kimérésére alkalmas a detektor a müonfluxus nyomás- és irányfüggését tekintve, ezzel egy lépéssel közelebb kerülve a müográfia légkörtani alkalmazhatóságához.



